สถาบันจีนสนใจหุ้นไทย
ผลโรดโชว์ปักกิ่งซักข้อมูลบจ.ยิบดัชนีหลุด1,110 ตลาดหลักทรัพย์เห็นสัญญาณดีหลังโรดโชว์ นักลงทุนสถาบันจีนเริ่มสนใจลงทุนตลาดหุ้นไทย เตรียมลุยตะวันออกกลาง
6 มิ.ย. 2555

ผลโรดโชว์ปักกิ่งซักข้อมูลบจ.ยิบดัชนีหลุด1,110
ตลาดหลักทรัพย์เห็นสัญญาณดีหลังโรดโชว์ นักลงทุนสถาบันจีนเริ่มสนใจลงทุนตลาดหุ้นไทย เตรียมลุยตะวันออกกลาง
นายวิรไท สันติประภพ รองผู้จัดการ สายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) เปิดเผยถึงการเดินทางไปนำเสนอข้อมูล (โรดโชว์) ให้กับนักลงทุนสถาบันที่กรุงปักกิ่ง ประเทศจีน เมื่อกลางเดือน พ.ค.ที่ผ่านมาว่า เริ่มเห็นสัญญาณที่ดีจากนักลงทุนสถาบันของจีน ที่มีความสนใจเข้ามาลงทุนในตลาดหุ้นไทยและกลุ่มประเทศอาเซียนมากขึ้น 
รองผู้จัดการ กล่าวว่า ตลท.ไปพบกองทุนความมั่นคงของรัฐบาลและกองทุนประกันสังคมของจีน โดยคำถามครั้งนี้แสดงให้เห็นว่าเริ่มมีความสนใจในตลาดหุ้นไทยมากขึ้น ซึ่งสังเกตจากลักษณะคำถามแนวเชิงลึกมากขึ้นกับบริษัทจดทะเบียน (บจ.) ไทย ซึ่งถือว่าเป็นเรื่องที่ดี แต่เป็นเรื่องปกติที่นักลงทุนสถาบันต้องใช้ระยะเวลาในการพิจารณาและตัดสินใจการลงทุน แต่ก็เป็นสิ่งที่ ตลท.ต้องทำและไปเคาะประตูบ้านนักลงทุนกลุ่มใหม่อย่างต่อเนื่อง ทั้งนี้ 12 ปีที่ผ่านมา ตลท.มีกำหนดเดินไปโรดโชว์ไปประเทศจีนปีละ 2 ครั้ง โดยไปที่ปักกิ่งและเซี่ยงไฮ้อย่างละครั้ง 
นอกจากนี้ ภาวะตลาดหุ้นจีนที่มีความผันผวนอยู่มาก ทำให้เห็นนักลงทุนสถาบันจีนเริ่มประกาศที่จะถอนเงินลงทุนในกลุ่มประเทศยุโรป เพื่อโยกเงินไปลงทุนในกลุ่มที่ให้อัตราผลตอบแทนที่ดีกว่า ซึ่งน่าจะหมายถึงกลุ่มภูมิภาคเอเชีย
นายวิรไท กล่าวว่า ปีนี้ ตลท.จะเริ่มไปโรดโชว์กับนักลงทุนกลุ่มประเทศตะวันออกกลางเป็นครั้งแรก หลังจากมีนักลงทุนกลุ่มประเทศตะวันออกกลางได้เข้ามาสอบถามรายละเอียดการลงทุนกับทาง ตลท.อย่างต่อเนื่อง ซึ่งสอดรับกับเป้าหมาย ตลท.ที่ต้องการเดินทางไปเคาะประตูบ้านนักลงทุนนหน้าใหม่ที่ตะวันออกกลางพอดี
นายวิรไท กล่าวว่า ขณะนี้ตลาดหุ้นทั่วโลกปรับตัวลงอย่างต่อเนื่อง แต่ตลาดหุ้นไทยลดลงน้อยกว่าภูมิภาค และเชื่อว่าหากเศรษฐกิจไทยมีการเติบโตเช่นนี้ต่อไป น่าจะเป็นแรงดึงดูดนักลงทุนสถาบันกลุ่มใหม่เข้ามาลงทุนในตลาดหุ้นไทยได้ไม่ยาก แต่ปัจจัยทางการเมืองต้องไม่มีความรุนแรงเกิดขึ้น
นายจรัมพร โชติกเสถียร กรรมการและผู้จัดการ ตลท. เปิดเผยว่า วิกฤตยุโรปเป็นสิ่งที่ควรจับตาอย่างใกล้ชิด แต่ ตลท.ยังไม่มีการประสานงานหรือนโยบายร่วมกับหน่วยงานอื่นเป็นพิเศษ และขณะนี้การปล่อยสินเชื่อซื้อหลักทรัพย์ (มาร์จินโลน) ยังไม่น่าเป็นห่วงอยู่ที่ 3 หมื่นล้านบาท
ด้านบริษัทหลักทรัพย์ บัวหลวง ระบุในบทวิเคราะห์ว่า สัปดาห์ที่ผ่านมาได้พาผู้บริหารบริษัท พีทีที โกลบอล เคมิคอล (PTTGC) ไปโรดโชว์ที่อังกฤษ ผลปรากฏว่านักลงทุนโดยส่วนมากไม่ได้กังวลเกี่ยวกับความเป็นไปได้ในการปรับเพิ่มต้นทุนราคาก๊าซ แต่ยังคงรอจังหวะในการเข้าซื้อหุ้น
ด้านตลาดหุ้น ฝืนไม่ไหวดัชนีหลุด 1,110 จุด ไปเรียบร้อยตามคาด ปิดที่จุดต่ำสุดของวัน 1,099.15 จุด ทรุด 16.04 จุด หรือ 1.44% ต่างชาติขายต่อ 1,323 ล้านบาท